ועדת הכלכלה, כנסת 24, פרוטוקול מספר 294, 2022-06-28 12:30

מיכאל ביטון: שלום, אנחנו ממשיכים בדיונים מרתוניים של ועדת הכלכלה, לנקות שולחן בחקיקה מוסכמת בין האופוזיציה והקואליציה, וגם לדון על סוגיות שהיו כאן בעבר.

מיכאל ביטון: אנחנו מדברים על הצעת תקנות הטיס (אגרות רישום, רישוי ותיעוד) (הוראות שעה), התשפ"ב-2022, לעניין פטור מאגרות רישוי מחדש של בעלי רישיונות ייצור.

מיכאל ביטון: נעבור להקראה, להערות ולהצבעה.

מיכאל ביטון: בבקשה.

יבינה זכאי בראונר: אני עו"ד יבינה בראונר מן המחלקה המשפטית ברשות התעופה האזרחית.

יבינה זכאי בראונר: שני אנשים שלנו ממתינים בזום, בני דוידור, מנהל אגף כשירות אווירית ועו"ד אבישי פדהצור.

יבינה זכאי בראונר: אסביר ואולי חבריי יוכלו להשלים.

יבינה זכאי בראונר: ההסבר הוא כדלקמן: בשנת 2019 רשות התעופה האזרחית קידמה תיקון לתקנות התיעוד על מנת לחייב יצרנים, שזה למשל התעשייה האווירית הגדולה שמייצרת מטוסים ממש וגם עוד שלושה יצרנים – כל הקבוצה של הציבור בעל העניין פה הוא ארבעה שחקנים – שמייצרים מנועים למטוסים או פרופלורים או חלקי מטוסים, זה הציבור הרלוונטי.

יבינה זכאי בראונר: לחייב את היצרנים כאמור לקיים מערכת הבטחת איכות במפעלים שלהם.

יבינה זכאי בראונר: זה כנגזרת לתיקונים שנעשו במקביל ב-FAR האמריקאי.

יבינה זכאי בראונר: יש כאן ארבעה שחקנים רלוונטיים: התעשייה האווירית הגדולה, אורביט מערכות, אפסילור דלק ותעשיות גולן.

יבינה זכאי בראונר: כולם בתמונה ובירכו על התיקון, ראו אותו ויודעים עליו.

יבינה זכאי בראונר: התיקון של תקנות התיעוד נועד לייצר מנגנון של רישוי מחדש, בעקבות ההוראות של תיקון ה-FAR האמריקאי וכדי לייצר מערכת איכות טובה יותר.

יבינה זכאי בראונר: רת"א ביקשה לוודא שאותם ארבעה שחקנים עומדים בכך באופן מלא.

יבינה זכאי בראונר: בהקשר זה גם ביקשנו לתת להם פטור מאגרה באותו רישוי כפוי חדש.

יבינה זכאי בראונר: קידמנו את התיקון בשני הרכיבים שלו, גם המהותי בתקנות התיעוד, שעליו דובר פה והוראת השעה מפנה לסעיף 62(ג) בתקנות התיעוד, שהיא החלק המהותי שתוקן, וגם החלק שנלווה לו בתקנות האגרות.

יבינה זכאי בראונר: בשלב הזה פוזרה הכנסת והחלה תקופה של ממשלת מעבר.

יבינה זכאי בראונר: לא יכולנו לקדם את האגרות.

יבינה זכאי בראונר: הייתה דילמה והוחלט לפצל.

יבינה זכאי בראונר: כלומר התיקון המהותי בתקנות התיעוד התקדם, אושר ופורסם.

יבינה זכאי בראונר: לא נדרש לו אישור הכנסת כי הוא היה בהלימה לסעיף 166 לחוק הטיס, כלומר בהתאם לאמנת שיקגו; והאגרות התעכבו.

יבינה זכאי בראונר: התחיל בפועל תהליך רישוי מחדש בשטח דה פקטו לאותם ארבעה יצרנים.

יבינה זכאי בראונר: הוחלט בשל כך על דירוג סעיף התחילה בהוראת שעה, באופן שהאחרון שבהם יהיה 30 חודשים מיום התיקון בתקנות התיעוד.

יבינה זכאי בראונר: זה מביא אותנו לאוגוסט 2021.

יבינה זכאי בראונר: כלומר כל הדבר הזה הוא תיאורטי, הוא כבר עבר ונגמר.

יבינה זכאי בראונר: בשלב מסוים התכנסה שוב הכנסת, אפשר היה להגיש אגרות מחדש, ולכן גם הגשנו את הוראת השעה לאישור הוועדה.

יבינה זכאי בראונר: אנחנו מדברים על הורדת רגולציה.

יבינה זכאי בראונר: אני רוצה לציין שהיצרנים מברכים.

יבינה זכאי בראונר: אני רוצה לומר גם דבר חשוב, שמבחינתנו יש הרבה מאוד דין ודברים בין היצרנים הישראלים לאמריקאים, ולאמריקאים קל יותר לקבל כלי טיס וחלקים תעופתיים שתואמים את הדינים שלהם, את ה-FAR.

יבינה זכאי בראונר: לכן הדבר הזה הוא חשוב.

יבינה זכאי בראונר: נכון שמדובר על פניו בעניין תיאורטי אבל משפטית לא ניתן להכשיר פטור או הקלה מאגרה כי אין סמכות לאף אחד, גם לא לשרה או למנהל רת"א, ולכן אנחנו זקוקים להוראת השעה הזאת וזקוקים לאישור הוועדה.

מיכאל ביטון: תודה רבה.

מיכאל ביטון: יש הערות להקראה ולהסבר?

מיכאל ביטון: אין הערות.

מיכאל ביטון: אני מצביע.

מיכאל ביטון: מי בעד אישור התקנות כפי שהוקראו?

מיכאל ביטון: מי נגד?

מיכאל ביטון: מי נמנע?

מיכאל ביטון: בעד – 1

מיכאל ביטון: אני בעד.

מיכאל ביטון: אין מתנגדים ואין נמנעים.

מיכאל ביטון: התקנות כפי שהוצגו על ידי שרת התחבורה מאושרות.

מיכאל ביטון: תודה רבה.

מיכאל ביטון: הישיבה נעולה.